স্বাস্থ্যবিমায় জিএসটিতে বড় ছাড়ের সিদ্ধান্ত

নয়াদিল্লি: সাধারণ মানুষ বিশেষ করে প্রবীণ নাগরিকদের (Senior Citizen) সুবিধার্থে স্বাস্থ্যবিমা প্রিমিয়ামে জিএসটি (GST) ছাড় দেওয়ার সিদ্ধান্ত নেওয়া হল। সোমবার ৫৪তম জিএসটি কাউন্সিলের বৈঠকে এই সিদ্ধান্ত হয়েছে বলে জানা গিয়েছে। তবে তা কত শতাংশ হবে বা কী হবে সেই বিষয়ে এদিন চূড়ান্ত সিদ্ধান্ত হয়নি। নির্দিষ্ট প্রক্রিয়ার মাধ্যমে তা স্থির করা হবে। উল্লেখ্য, বর্তমানে স্বাস্থ্যবিমা ও জীবন বিমার ক্ষেত্রে ১৮ শতাংশ জিএসটি দিতে হয়।

সূত্রের খবর, কেন্দ্রীয় অর্থমন্ত্রী নির্মলা সীতারামনের সভাপতিত্বে নয়াদিল্লির সুষমা স্বরাজ ভবনে এদিন এই বৈঠক হয়। অনুষ্ঠানে বিভিন্ন রাজ্যের অর্থমন্ত্রীরা হাজির ছিলেন। স্বাস্থ্যবিমায় জিএসটি কমানোর জন্য বিষয়টি খতিয়ে দেখতে বিহারের উপমুখ্যমন্ত্রীর নেতৃত্বে একটি কমিটি গড়া হয়েছে। অক্টোবরের মধ্যে ওই কমিটি রিপোর্ট দেবে। নভেম্বরে পরবর্তী জিএসটি কাউন্সিলের বৈঠকে বিষয়টিতে সিদ্ধান্ত নেওয়া হবে। ক্যানসারের ওষুধে ১২ শতাংশ থেকে জিএসটি করার লক্ষ্যমাত্রা নেওয়া হয়েছে ৫ শতাংশ। বেশ কিছু স্ন্যাকসে জিসটি ১৮ শতাংশ থেকে কমিয়ে ১২ শতাংশ করা হচ্ছে। বিদেশি বিমানসংস্থায় আমদানির ক্ষেত্রে জিএসটি ছাড় দেওয়ার মনস্থির হয়েছে। কেন্দ্রীয় ও রাজ্য বিশ্ববিদ্যালয়গুলিকে গবেষণার ক্ষেত্র জিএসটির আওতায় বাইরে রাখা হবে। সরকারি ও বেসরকারি ক্ষেত্র থেকে গবেষণার জন্য প্রাপ্ত অর্থে জিএসটি দিতে হবে না।